Los Polistas Steak House, 3-Gänge-Steak-Menü: bespaar 42% in Mönchengladbach via Social Deal
Sluit je gratis aan en ontdek Los Polistas Steak House voor een onverslaanbare prijs
Los Polistas Steak House Januarie | 2009
Jy blaai in die argief vir 2009 Januarie.
Januarie 18, 2009 in Sonder kategorie
Net een boekeresensie vandag in Rapport. Martie Retief Meiring skryf oor Jeremy Gordin se boek “Zuma A Biography”. Sonder vrees van teenspraak die beste resensie wat nog in enige taal oor hierdie opspraakwekkende boek geskryf is.
As enigiemand wil weet hoe ‘n deeglike, leesbare, vermaaklike, insiggewende resensie behoort te lyk – hier is dit!
Martie Retief Meiring gryp die boek aan sy strot, by wyse van spreke, en skud al die warhoofdigheid uit. Sy het ‘n aanvallende styl, ja, maar sy het die boek gelees, is op hoogte met die onderwerp, en weet presies wat daarmee reg en verkeerd is.
Geluk, Rapport. Vir sulke resensies sal ek die koerant koop.
Dank jou die duiwel
Januarie 12, 2009 in Sonder kategorie
By Beeld doedoe die Boekeblad steeds, by Volksblad is hulle alweer ‘n week agter die tyd, maar Die Burger se Boekeblad vaar voort asof daar geen lesse uit die verlede te leer is nie.
Maar voordat ek oor Die Burger se blad mor, eers hierdie wonderlike stukkie insig wat ‘n onderwyseres op Volksblad se Boekeblad gepleeg het: “Hoewel dialoog ‘n karakterbeeldende rol in die boek speel, mag die meer konserwatiewe leser dit vreemd vind om in jou moedertaal vroue se intieme liefdestaal vir mekaar te lees en dronk vroue se tonge te hoor sleep.”
So wragtag! In watter ander taal moet hulle dan vir mekaar sê hulle is lief vir mekaar? Watse belaglike benepenheid is dit dié?
Terug by Die Burger: Gerrit Brand sit sy kultureel-pedagogiese kruisvaart voort met die plasing van nog ‘n Nederlandse boek wat Die Burger se lesers nie in die algemene boekhandel in Kaapstad en omgewing sal kry nie, en waarskynlik ook nie by die spesialiste nie. Dus weer oor die internet bestel, en maar lees wanneer jy al vergeet het hoekom jy die boek wou hê …
Die boek is “Heerengracht Zuid-Afrika – Nederlandse Literatuur van Zuid-Afrika”, saamgestel deur Eep Francken en Olf Praamstra, in Nederland gepubliseer, en hier bespreek deur Chris van der Merwe.
Van der Merwe is ‘n ou hand, sekerlik een van die min akademici wat in staat is om hom weg te wend van ‘n swaartillende diskoers en die algemene koerantleser aan te spreek. Danksy Van der Merwe het die uwe heelwat simpatie met hierdie boek, ofskoon die onderwerp vir my effe bekook is. Wat volgende? Zuid-Afrikaanse vroue wat hul naam gemaak het op die Walletjies?
Dan tree Brand ook twee nuwe resensente aan (vir my altans – kan nie onthou dat ek hulle al voorheen sien resenseer het nie). Hulle is Mariana Loots en Lenelle Foster. Albei is nog in die voetganger-stadium van resensies skryf. Jy weet mos: Vertel die storie in jou eie woorde, sê wat jou gehinder het, en sluit af met ‘n bemoedigende woordjie.
Dit sou miskien meer regverdig gewees het teenoor die twee getroffe outeurs, Michael Rands en Sindiwe Magona, as Brand die twee resensies vir sy laai gehou het, en resensente met meer ondervinding gekry het. Veral Rands (outeur van “Praise Routine Number 4”) het rede om moerig te wees.
Ondanks ‘n baie gawe opskrif (“Indrukwekkende debuutroman”) dink ek betaam dit ‘n koerant van Die Burger se statuur om resensente te gebruik wat werklik met ‘n boek slaags raak, veral waar die outeur voorheen van Kaapstad was en die milieu Kaapstad is. Iemand wat die storie oorvertel, ‘n magdom temas identifiseer sonder om die werklike sentrale tema, dié van kulturele swendelary, aan te dui, deug eenvoudig nie. Hoe goed het die resensent “Praise Routine Number 4” werklik gelees?
Ek is gelukkig, ek het “Praise Routine Number 4” in die vakansie gelees en weet hoe deksels goed hierdie debuutroman werklik is. Dis net jammer dat Die Burger se lesers vir lief moet neem met ‘n lam resensie deur iemand wat skyn te dink debuutromans kan nie indrukwekkend wees nie.
Januarie 11, 2009 in Sonder kategorie
Hier waar ek buite die bereik van Rapport se magtige distribusie-arm is, en aangewese is op sy webwerf, is dit opmerklik dat die mense by Rapport ook op vakansie is en nie ‘n snars omgee hoe hul webwerf lyk nie.
Die Boekeblad, wat gewoonlik onder die hofie “In diepte” te vind is, is nou al drie weke lank dormant. ‘n Mens gun hulle hul blaaskans, maar het Rapport nog nie gehoor van vooruitwerk nie?
“In diepte” self sit op hierdie oomblik (8:00 vm) steeds met verlede week se berigte.
Bra onprofessioneel, sou ek sê. Vader sy gedank dat Telkom nog funksioneer, anders was ek selfs dié ounuus webwerf kwyt.
So prima as kan kom
Januarie 5, 2009 in Sonder kategorie
Terwyl Beeld en Volksblad steeds (te oordeel aan hul webwerwe) vakansie hou en hulle nie steur aan die behoeftes van hul weblesers nie, skop Die Burger se Boekeblad die jaar op ‘n hoë noot af. Dit begin op ‘n gallop: Hermann Giliomee oor Japie Basson se derde (geskrewe) ego-trip, Carolize Jansen oor Antoinete Pienaar se wonderbaarlike “Kruidjie roer my”, Sandra Troskie oor C. Johan Bakkes se rumoerige, vreklekker “Norrevok” en Lenelle Foster se resensie van Denis Beckett se debuutroman, “Magenta”.
Vier resensies wat ek elkeen end-uit gelees het – omdat ek wou. Van die vier is Giliomee s’n effe outyds geskryf, maar ek besef dat dit te laat in die dag is vir Hermann Giliomee om nou sy styl te gaan staan en opjazz. Die ander drie is vonkvars – op die punt af, geskryf met ‘n geesdrif vir die onderwerp, en sê vir jou hoekom jy dit sal wil koop en lees. Of, soos in die geval van Beckett, nie te koop nie.
Dit sou onbehoorik van my wees om nie vir Gerrit Brand, boekeredakteur, geluk te wens nie. Dit is mos ‘n waarlik professionele poging hierdie. Mag dit die maatstaf word waaraan die res van die jaar se boekeblaaie gemeet word.
Wat Beeld, Volksblad en Rapport se boekeblaaie op die web betref: Noudat ons weet julle is nie ernstig daarmee nie, wonder ek of dit die begin is van boedeloorgee in Media24 se uitskudproses. Of is ek die enigste siel wat hulle mis?